19. schôdza NR SR - 2.deň - A. dopoludnia
Dátum: 2013-05-15
Poslanec: Mezenská, Helena (OĽANO)
Druh vystúpenia: Vystúpenie v rozprave

48. Vážená pani predsedajúca, vážení páni poslanci, dovoľte mi prezentovať svoj postoj k predloženému zákonu. Pre mňa rovnako predkladaný zákon má nejasný, rozporuplný a otázny základ aj obsah. Ukladá mnoho otáznikov a dôvodová správa ani mne a zrejme ani ďalším kolegom, ktorí k tomuto vystúpia, neposkytuje zrozumiteľné a logické odpovede, prečo má vôbec dôjsť k zmene modelu zabezpečenia a udržiavania núdzových zásob ropy. Pristúpenie k zmene modelu zabezpečenia a udržiavania núdzových zásob ropy na agentúrny spôsob, podľa môjho názoru, nesie mnohé riziká. Na jedno toto riziko upozornil aj poslanec Matovič. Týka sa to vlastne predpokladu zvýšenia cien benzínu. Ale to hlavné riziko, ktoré v tomto prechode na agentúrny model správy núdzových zásob ropy, ktoré ja vidím, spočíva v ohrození zabezpečenia núdzových zásob ropy prechodom garancií štátu na síce agentúrny, ale v svojej podstate na podnikateľský a komerčný sektor. Takto sa podľa mňa štát nepochopiteľne vzdáva jednej zo základných zabezpečovacích funkcií štátu. Záujem speňažiť núdzové zásoby ropy pre potreby zníženia štátneho dlhu ja považujem za prvoplánové a krátkozraké riešenie o to viac, že nákup nových zásob bude riešený, tak ako sa opäť v dôvodovej správe uvádza, prostredníctvom podnikateľských subjektov ďalším úverom, čím sa štát znova viac zadlží. Takže takto sa štátny dlh v konečnom dôsledku iba zvýši. Okrem toho ďalší nedostatok, ktorý ja vidím v predloženom materiáli a pomerne rozsiahlej dôvodovej správe, ďalší nedostatok vidím v konflikte záujmov. Dôvodová správa uvádza, že o odplate za poskytovanú službu, teda za to udržiavanie a správu núdzových zásob ropy, bude rozhodovať agentúra. Avšak predpokladá sa, že členom tejto agentúry sa podľa stanov môže stať aj podnikateľský subjekt, teda aj vybraní podnikatelia, a všetci hlavní dovozcovia ropy a ropných výrobkov, ktorí budú členmi tejto agentúry, budú rozhodovať v podstate o výške vlastnej odplaty. Pre mňa je to jasný konflikt záujmov. Takto naozaj predpokladaný náklad na správu núdzových zásob ropy vôbec nemusí predstavovať 21 miliónov, ale to môže byť ďaleko väčšia čiastka. Pri tomto konflikte záujmov sa ešte trošku pozastavím, pretože signálom nie dostatočne premyslenej správy zásob ropy je aj to, že chýba mi tu kontrolný mechanizmus, ktorý bude riadiť zabezpečovacie procesy, ale aj finančné otázky, nákladové otázky. V dôvodovej správe uvádzané výhody prechodu na agentúrny spôsob správy núdzových zásob ropy a medzi ne, ako sa uvádza, predovšetkým patrí eliminácia nárokov na verejné finančné zdroje, dlhodobá samofinancovateľnosť, ale aj transparentnosť. Všetky tieto uvádzané výhody sú vo vzťahu k tomu, čo som povedala, k uvedenému zadlženiu a nikým nekontrolovanej a v konflikte záujmu určovanej odplaty pre mňa podružným, spochybniteľným a otáznym dôvodom, otáznymi argumentmi. Ja preto dávam procedurálny návrh, aby sa tento zákon stiahol a pritom mi nedá povedať, že naozaj som presvedčená, že v tomto prípade, v prípade tohto zákona ide o privatizáciu štátnych hmotných rezerv. Rovnako som presvedčená, že znižovanie štátneho dlhu je možné dosiahnuť ďaleko schodnejšou cestou, ako je rušenie základných funkcií štátu a ohrozovanie obyvateľstva v zabezpečení ropou a benzínom v stave núdze. Ďakujem pekne.